Procurorii din cadrul Direcţiei Naţionale Anticorupţie – Serviciul Teritorial Ploieşti au dispus trimiterea în judecată a inculpaţilor:  
  
BORIGA GABRIEL FLORIN, primar al municipiului Târgovişte, în sarcina căruia s-a reţinut infracţiunea de abuz în serviciu contra intereselor publice, în formă calificată, dacă funcţionarul public a obţinut pentru altul un avantaj patrimonial,  
  
OLARU MIHAI, fost director al Direcţiei de Construcţii Edilitar Gospodăreşti care a funcţionat până în anul 2011 în cadrul Consiliului Local Tărgovişte, în sarcina căruia s-au reţinut infracţiunile de:  
- abuz în serviciu contra intereselor publice, în formă calificată, dacă funcţionarul public a obţinut pentru altul un avantaj patrimonial,  
- instigare la fals material în înscrisuri oficiale în legătură directă cu infracţiunile asimilate celor de corupţie şi  
- instigare la uz de fals în legătură directă cu infracţiunile asimilate celor de corupţie;  
  
SIMOIU GHEORGHE, administrator al S.C. Utilex Construct S.R.L. Pucioasa, în sarcina căruia s-au reţinut următoarele infracţiuni:  
- complicitate la abuz în serviciu contra intereselor publice, în forma calificată, dacă funcţionarul public a obţinut pentru altul un avantaj patrimonial,  
- fals material în înscrisuri oficiale în legătură directă cu infracţiunile asimilate celor de corupţie,  
- uz de fals în legătură directă cu infracţiunile asimilate celor de corupţie,  
- instigare la fals material în înscrisuri oficiale şi  
- uz de fals.  
  
În rechizitoriul întocmit, procurorii au reţinut următoarea stare de fapt:  
  
În cursul anului 2009, inculpatul Boriga Gabriel Florin, în calitate de primar al municipiului Târgovişte şi în exercitarea atribuţiilor de coordonare şi control a Direcţiei de Construcţii Edilitar Gospodăreşti, i-a solicitat inculpatului Olaru Mihai, director al respectivei direcţii, să achiziţioneze echipamente de joacă de la S.C. UTILEX CONSTRUCT S.R.L. fără respectarea procedurilor legale de achiziţie publică. Olaru Mihai a încheiat trei contracte de furnizare de echipamente de joacă fără a derula procedurile de achiziţii publice, firma furnizoare a echipamentelor fiind administrată de finul primarului Boriga Gabriel Florin, inculpatul Simoiu Gheorghe. De asemenea, inculpatul Boriga Gabriel Florin a aprobat plata acestor contracte cu încălcarea prevederilor legale.  
În această modalitate, bugetul public al Municipiului Târgovişte a fost prejudiciat cu suma de 399.832,18 lei (aproximativ 94.360 euro) reprezentând diferenţa dintre preţul plătit de Primăria Municipiului Târgovişte şi preţul cu care S.C. UTILEX CONSTRUCT S.R.L a achiziţionat echipamentele de joacă de la producător.  
Pentru a crea aparenţa de legalitate a acestor achiziţii, în cursul lunii februarie 2010, inculpatul Olaru Mihai a solicitat unui subordonat să întocmească în fals nouă solicitări de oferte către S.C. Utilex Construct S.R.L. şi alte societăţi comerciale. În acelaşi scop, Simoiu Gheorghe a furnizat instituţiei conduse de Olaru Mihai mai multe oferte întocmite în fals.  
  
De asemenea, în data de 29 martie 2011, pentru a justifica lipsa de la audierile efectuate de procurori în prezentul dosar penal, Simoiu Gheroghe a folosit o adeverinţă medicală falsificată.  
În vederea recuperării pagubei cauzate bugetului public al Municipiului Târgovişte, procurorii au dispus instituirea sechestrului asigurător asupra bunurilor mobile şi imobile aparţinând inculpaţilor.  
  
Dosarul a fost înaintat spre judecare la Judecătoria Târgovişte.  
  
Precizăm că această etapă a procesului penal reprezintă, conform Codului de procedură penală, finalizarea anchetei penale şi trimiterea rechizitoriului la instanţă, spre judecare, situaţie care nu poate în niciun fel să înfrângă principiul prezumţiei de nevinovăţie.